Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1103/97 σχετικά με ορισμένες διατάξεις που αφορούν την εισαγωγή του ευρώ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 3 Μαΐου 2000 η Επιτροπή ενέκρινε πρόταση για απόφαση του Συμβουλίου σύμφωνα με το άρθρο 122 παράγραφος 2 της Συνθήκης, με την οποία διαπιστώνεται ότι η Ελλάδα πληροί τις αναγκαίες προϋποθέσεις για την υιοθέτηση του ενιαίου νομίσματος και καταργείται με ισχύ από την 1η Ιανουαρίου 2001 η παρέκκλιση για την Ελλάδα.

Σε περίπτωση θετικής απόφασης, το Συμβούλιο πρέπει στη συνέχεια να καθορίσει την τιμή μετατροπής μεταξύ του ευρώ και της δραχμής που θα ισχύσει από την 1η Ιανουαρίου 2001 και να λάβει τα λοιπά μέτρα που είναι αναγκαία για την εισαγωγή του ευρώ στην Ελλάδα.

I. Γενικές παρατηρήσεις

Οι κανονισμοί (ΕΚ) αριθ. 1103/97 σχετικά με ορισμένες διατάξεις που αφορούν την εισαγωγή του ευρώ [7] και αριθ. 974/98 για την εισαγωγή του ευρώ είναι συμπληρωματικοί μεταξύ τους. Ο κανονισμός αριθ. 1103/97 περιέχει τις διατάξεις για τις οποίες υπήρχε επείγουσα ανάγκη να δημιουργηθούν συνθήκες ασφάλειας δικαίου πριν από την ημερομηνία κατά την οποία ήταν δυνατό να ληφθούν μέτρα με βάση το άρθρο 123 παράγραφος 4 της συνθήκης (πρώην άρθρο 109 Λ παράγραφος 4). Το άρθρο αυτό δεν μπορούσε να αποτελέσει νομική βάση παρά μόνο όταν θα επιβεβαιωνόταν ποια κράτη μέλη πληρούσαν τις αναγκαίες προϋποθέσεις για την υιοθέτηση του ενιαίου νομίσματος. Οι δύο κανονισμοί αποτελούν μαζί το νομικό πλαίσιο του ευρώ και περιέχουν ορισμένους από τους ισχύοντες ορισμούς σχετικά με το νόμισμα. Η προτεινόμενη τροποποίηση έχει ως σκοπό να εξασφαλίσει ότι οι ορισμοί που περιέχονται στους δύο κανονισμούς παραμένουν όμοιοι προκειμένου να αποφευχθεί η έλλειψη ασφάλειας δικαίου.

[7] ΕΕ αριθ. L 162 της 19.6.1997, σσ. 1-3.

II. Παρατηρήσεις στα άρθρα

Άρθρο 1

Στο άρθρο αυτό τροποποιούνται δύο ορισμοί που περιέχονται στο άρθρο 1 του κανονισμού (ΕΚ) αριθ. 1103/97: ο ορισμός της "τιμής μετατροπής" διευρύνεται για να περιληφθούν οι τιμές μετατροπής που καθορίζονται μετά την έναρξη του τρίτου σταδίου της ΟΝΕ βάσει του άρθρου 123 παράγραφος 5 (πρώην άρθρο 109 Λ παράγραφος 5), και ο ορισμός των "εθνικών νομισματικών μονάδων" διευρύνεται για να περιληφθούν οι παλαιές εθνικές νομισματικές μονάδες που αντικαθίστανται από το ευρώ μετά την έναρξη του τρίτου σταδίου.

Άρθρο 2

Το άρθρο αυτό ορίζει την 1η Ιανουαρίου ως ημερομηνία έναρξης ισχύος του κανονισμού, προκειμένου να εξασφαλιστεί ότι οι νέοι ορισμοί εφαρμόζονται από την ημερομηνία έναρξης ισχύος του τροποποιημένου κανονισμού (ΕΚ) αριθ. 974/98, ο οποίος περιέχει τους ίδιους ορισμούς.

2000/0134 (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1103/97 σχετικά με ορισμένες διατάξεις που αφορούν την εισαγωγή του ευρώ

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής [8],

[8] ...

τη γνώμη του Ευρωπαϊκού Κοινοβουλίου [9],

[9] ...

τη γνώμη της Ευρωπαϊκής Κεντρικής Τράπεζας [10],

[10] ...

Εκτιμώντας τα εξής:

(1) Ο κανονισμός (ΕΚ) αριθ. 1103/97 της 17ης Ιουνίου 1997 σχετικά με ορισμένες διατάξεις που αφορούν την εισαγωγή του ευρώ [11] περιέχει κανόνες για τον καθορισμό των τιμών μετατροπής μεταξύ του ευρώ και των νομισμάτων των κρατών μελών που υιοθετούν το ευρώ και για τη χρήση των τιμών αυτών κατά τη μετατροπή νομισματικών ποσών. οι κανόνες αυτοί εφαρμόζονται στις τιμές μετατροπής των νομισμάτων των κρατών μελών που υιοθέτησαν το ευρώ κατά την είσοδο της Κοινότητας στο τρίτο στάδιο της Οικονομικής και Νομισματικής Ένωσης. η εφαρμογή των κανόνων αυτών πρέπει να επεκταθεί στην τιμή μετατροπής του νομίσματος κάθε κράτους μέλους που υιοθετεί το ευρώ σε μεταγενέστερη ημερομηνία.

[11] ΕΕ αριθ. L 162 της 19.6.1997, σσ. 1-3.

(2) Για τα κράτη μέλη των οποίων το νόμισμα αντικαθίσταται από το ευρώ μετά την ημερομηνία στην οποία η Κοινότητα εισήλθε στο τρίτο στάδιο της Οικονομικής και Νομισματικής Ένωσης, ο ορισμός των «εθνικών νομισματικών μονάδων» πρέπει να αναφέρεται στη νομισματική μονάδα του κράτους μέλους όπως αυτή οριζόταν αμέσως πριν την εισαγωγή του ευρώ σε αυτό το κράτος μέλος.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 1 του κανονισμού (ΕΚ) αριθ. 1103/97,

- στο τέλος της τρίτης περίπτωσης προστίθενται οι λέξεις «ή σύμφωνα με την παράγραφο 5 του άρθρου αυτού»,

- στο τέλος της τέταρτης περίπτωσης προστίθενται οι λέξεις «ή, κατά περίπτωση, την ημέρα που προηγείται εκείνης κατά την οποία το ευρώ αντικαθιστά το νόμισμα κράτους μέλους που υιοθετεί το ευρώ σε μεταγενέστερη ημερομηνία».

Άρθρο 2

Ο παρών κανονισμός αρχίζει να ισχύει την 1η Ιανουαρίου 2001.

Βρυξέλλες, [...]

Για το Συμβούλιο

Ο Πρόεδρος [...]